En større gruppe mænd er nu sigtet i forbindelse med knivstikkeriet på Aalborgs havnefront tilbage i slutningen af maj i år. Det meddeler politikommisær ved Nordjyllands Politi Kenneth Rodam til TV2 Nord. - Vi forventer at kunne rejse tiltale mod flere af de sigtede i løbet af december, siger Kenneth Rodam. Episoden fandt sted ved 20-tiden den 26. maj, hvor to personer blev overfaldet af en større gruppe mænd. En af de to personer blev i forbindelse med overfaldet stykket i balden med en kniv. I de følgende dag var der flere episoder, som politiet formoder har relation til overfaldet på havnefronten. Dagen efter var der således en person, der blev stukket ned i Aalborg Øst, ligesom der nogle dage efter var et masseslagsmål foran Fitness World på Vesterbro i Aalborg, hvor en tredje person blev stukket i ryggen. Kenneth Rodam kan ikke på nuværende tidspunkt sige noget om motivet for overfaldene, og han understreger overfor TV2 Nord, at de 11 personer udelukkende er sigtede for episoden på Aalborg havnefront den 26. maj. Politiet arbejder nu sammen med anklagemyndigheden med at afgøre, hvem der skal rejses tiltale imod. Se billederne fra den 26. maj i år, hvor knivstikkeriet fandt sted, her:

Opsummering:
En gruppe mænd er nu sigtet i sagen om knivstikkeri på Aalborgs havnefront den 26. maj i år, og politiet forventer at rejse tiltale mod flere personer i den nærmeste fremtid.